ΓΡΑΠΤΗ ΕΡΩΤΗΣΗ E-1110/97 υποβολή: Giuseppe Rauti (NI) προς την Επιτροπή (24 Μαρτίου 1997)

Θέμα: Επείγοντα μέτρα κατά της παιδεραστίας στην Ευρώπη

Μπροστά στη γενική αγωνία που προκαλεί η αποκάλυψη σειράς ολόκληρης εγκλημάτων τα οποία έχουν διαπραχθεί σε όλη την Ευρώπη - και όχι μόνον στο Βέλγιο - από παιδεραστές και άλλους συνενόχους τους, καθώς και τις θλιβερές εμπορικές και κερδοσκοπικές διακλαδώσεις που συνδέονται με τα εγκλήματα αυτά, ο ερωτών ζητεί μια επείγουσα παρέμβαση σε ευρωπαϊκό επίπεδο:

1. για να προταθεί στα κράτη μέλη της Ένωσης ο άμεσος διπλασιασμός των ποινών που προβλέπονται από τις διάφορες νομοθεσίας, εν αναμονή μιας κοινοτικής ρύθμισης 7

2. για να προταθεί η κατάργηση, προκειμένου για τα εγκλήματα παιδεραστίας, της μείωσης ποινών και της υπό όρους αποφυλάκισης 7

3. για να αρχίσει το ταχύτερο η κατάρτιση αρχείου όλων των παιδεραστών που έχουν καταδικαστεί και συλληφθεί στην Ευρωπαϊκή Ένωση, ώστε να καταστεί δυνατή η παρακολούθησή τους και η ειδοποίηση για τις μετακινήσεις τους, με στόχο την καταπολέμηση της μάστιγας «του σεξουαλικού τουρισμού» που πλήττει τους ανηλίκους των χωρών του τρίτου κόσμου.

Απάντηση της κας Gradin εξ ονόματος της Επιτροπής (30 Απριλίου 1997)

Η Επιτροπή συμμερίζεται την ανησυχία του Αξιότιμου Μέλους του Κοινοβουλίου και την επιθυμία του να καταπολεμηθεί η παιδεραστία σε ευρωπαϊκό επίπεδο, και πρόκειται να αναλάβει ρόλο ενεργό και ολοκληρωμένο στον τομέα αυτό.

1 και 2. Η φύση και η αυστηρότητα των ποινών προκειμένου για ποινικά αδικήματα αυτού του τύπου υπάγονται στη δικαιοδοσία των κρατών μελών. Η Επιτοπή επισημαίνει στο Αξιότιμο Μέλος την κοινή δράση του Συμβουλίου με ημερομηνία 24 Φεβρουαρίου 1997, σχετικά με την καταπολέμηση της εμπορίας ανθρώπων και της σεξουαλικής εκμετάλλευσης παιδιών ((ΕΕ L 63 της 24.2.1997)). Η κοινή αυτή δράση καλεί τα κράτη μέλη «να αναθεωρήσουν την νομοθεσία και την πρακτική προκειμένου να εξασφαλίσουν ότι... (τα εν λόγω ποινικά αδικήματα) τιμωρούνται με αποτελεσματικές, ανάλογες και αποτρεπτικές ποινικές κυρώσεις». Προβλέπει επίσης τη δήμευση των οργάνων και των προϊόντων των εγκλημάτων αυτών, το κλείσιμο χώρων που χρησιμοποιούνται για τη διάπραξη αυτών των εγκλημάτων και την εφαρμογή της σύμβασης του 1990 του Συμβουλίου της Ευρώπης περί νομιμοποιήσεως προσόδων από παράνομες δραστηριότητες.

3. Μετά την επέκταση από την κοινή δράση της 16ης Δεκεμβρίου 1996 ((ΕΕ L 342 της 31.12.1996)) της εντολής στη Μονάδα Ναρκωτικών της Ευρωπόλ να περιλάβει στις δραστηριότητές της την εμπορία ανθρωπίνων όντων, έχει πλέον αναληφθεί δράση εναντίον των οργανωμένων δικτύων παιδεραστίας με την ανταλλαγή και την ανάλυση πληροφοριών και στοιχείων σχετικά με αυτού του είδους την εμπορία. Επιπλέον, στο πλαίσιο του προγράμματος STOP (κοινή δράση της 29ης Νοεμβρίου 1996 ((ΕΕ L 322 της 12.12.1996))) έχει αναληφθεί σχέδιο στο οποίο περιλαμβάνεται μελέτη σκοπιμότητας για τις ρυθμίσεις που αποβλέπουν στη συλλογή και τη διαχείριση στοιχείων σχετικά με εξαφανίσεις παιδιών και δράστες σεξουαλικών εγκλημάτων με θύματα ανηλίκους.

Όσον αφορά την καταπολέμηση του παιδεραστικού σεξουαλικού τουρισμού, η Επιτροπή ενέκρινε, στις 27 Νοεμβρίου 1996, ανακοίνωση ((COM (96) 547)) με τέσσερεις κύριους στόχους:

- την απότρεψη και τιμωρία της σεξουαλικής κακοποίησης παιδιών,

- την αναχαίτιση του ρεύματος του σεξουαλικού τουρισμού από τα κράτη μέλη,

- την παροχή βοήθειας ώστε να καταπολεμηθεί ο σεξουαλικός τουρισμός σε τρίτες χώρες, και

- την ενθάρρυνση των κρατών μελών να λάβουν κοινή θέση κατά του παιδεραστικού σεξουαλικού τουρισμού.